钦定古今图书集成/明伦汇编/官常典/第285卷 > 贾谊新书 > 晁错
## 钦定古今图书集成/明伦汇编/官常典/第285卷 > 贾谊新书 > 晁错

按《汉书》本传：“错，颍川人，以文学为太常掌故。孝文时，
天下亡治《尚书》者。齐有伏生，治《尚书》，年九十馀，不可
征。太常遣错受《尚书》伏生所，还，因上书称说，诏以为
太子舍人、门大夫，迁博士。”又上书言：“人主所以尊显
功名扬于万世之后者，以知术数也。故人主知所以
临制臣下而治其众，则群臣畏服矣；知所以听言受”
事，则不欺蔽矣；知所以安利万民，则海内必从矣；知
所以忠孝事上，则臣子之行备矣。此四者，臣窃为皇
太子急之。人臣之议，或曰：“皇太子亡以知事为也。”臣
之愚，诚以为不然。窃观上世之君，不能奉其宗庙，而
劫杀于其臣，皆不知术数者也。皇太子所读书多矣，
而未深知术数者，不问《书》说也。夫多“诵而不知其说，
所谓劳苦而不为功。臣窃观皇太子材智高奇，驭射
伎艺，过人绝远，然于术数未有所守者，以陛下为心
也。窃愿陛下幸择圣人之术可用今世者以赐皇太
子，因时使太子陈明于前，唯陛下裁察。”上善之，于是
拜错为太子家令，以其辨得幸太子，太子家号曰智
囊。